กรมชลประทาน ประสาน กฟผ.ปรับเพิ่มการระบายน้ำจากเขื่อนสิริกิติ์ ช่วยพื้นที่ด้านท้ายเขื่อน
นายประพิศ จันทร์มา อธิบดีกรมชลประทาน เปิดเผยว่า ในช่วงสัปดาห์ที่ผ่านมา พบว่าบริเวณด้านท้ายเขื่อนสิริกิติ์(ลุ่มน้ำน่าน) มีปริมาณฝนตกน้อยลง ประกอบกับปริมาณน้ำท่าตามแหล่งน้ำต่างๆมีน้อยและมีแนวโน้มลดลงอย่างต่อเนื่อง จึงได้ประสานไปยัง กฟผ. ให้ปรับเพิ่มการระบายน้ำจากเขื่อนสิริกิติ์ ในช่วงวันที่ 1 - 5 สิงหาคม 2564 จากวันละ 7 ล้าน ลบ.ม. เป็นวันละ 9 ล้าน ลบ.ม. เพื่อให้มีปริมาณน้ำไหลลงสู่พื้นที่ตอนล่างอย่างเหมาะสม สามารถจัดสรรน้ำเป็นไปตามแผนฯที่วางไว้อย่างเพียงพอและทั่วถึงอย่างไรก็ตาม กรมอุตุนิยมวิทยา คาดการณ์ว่าประเทศไทยยังคงได้รับอิทธิพลจากมรสุมตะวันตกเฉียงใต้ที่พัดปกคลุมทะเลอันดามันและอ่าวไทย และยังคงมีกำลังค่อนข้างแรง ประกอบกับมีหย่อมความกดอากาศต่ำปกคลุมบริเวณประเทศเวียดนามตอนบน ทำให้ภาคเหนือ ภาคตะวันออกเฉียงเหนือและภาคใต้ฝั่งตะวันตก มีฝนตกหนักบางแห่ง ขอให้ประชาชนระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลัน และน้ำป่าไหลหลากได้นั้น ได้สั่งการให้โครงการชลประทานทุกแห่งติดตามสภาพอากาศและสถานการณ์น้ำในพื้นที่ของตนอย่างใกล้ชิด เพื่อบริหารจัดการน้ำให้สอดคล้องกับสถานการณ์และสามารถเข้าไปช่วยเหลือประชาชนได้อย่างทันท่วงทีหากประชาชนต้องการความช่วยเหลือ ติดต่อได้ที่โครงการชลประทานใกล้บ้าน หรือติดต่อผ่านเพจ Facebook กรมชลประทาน หรือโทรสายด่วนกรมชลประทาน 1460 ได้ตลอดเวลา